Twee wou glo Nelspruit-sakeman laat vermoorElsie Burger. Foto: Verskaf / Die Valke Elsie Burger (41) en Johan Henry Robert Jacobs (55), inwoners van Nelspruit, het Maandag in die plaaslike landdroshof verskyn nadat hulle vroeër op aanklag van sameswering om moord te pleeg in hegtenis geneem is. Kapt. Dineo Sekgotodi, woordvoerder van die Valke in Mpumalanga, het aan Maroela Media gesê Burger en Jacobs het hulself Maandagoggend in die teenwoordigheid van hul prokureurs aan die polisie oorgegee, waarna hulle na die hof geneem is. “Die inhegtenisnemings volg nadat die Valke in Februarie inligting ontvang het dat die twee glo saamgesweer het om Burger se man, ŉ gesiene sakeman, te vermoor,” het Sekgotodi gesê. Volgens Sekgotodi het Jacobs na bewering ŉ man gehuur en betaal om Burger se man te vermoor. “Die man wou egter nie met die huurmoord voortgaan nie en het nie kans gesien om iemand te vermoor nie, en het die fluitjie op die beweerde komplot geblaas,” het Sekgotodi gesê. Die Valke het die ondersoek gelei en ná genoegsame bewyse ingesamel is, is lasbriewe vir Burger en Jacobs se inhegtenisneming verkry. Burger en Jacobs is albei op borgtog van R1 500 elk vrygelaat. Hulle moet weer op 2 Mei in die hof verskyn. Die Valke se ondersoek duur voort. Johan Hendrik Robert Jacobs. Foto: Verskaf / Die Valke